Kristian Bragstad

Kristian Bragstad (1865–1943) var en norsk lege og kommunepolitiker.

Han tok medisinsk embetseksamen i 1893 og begynte som kommunelege i Steinkjer bykommune, Beitstad og Namdalseid. Han var også skolelege og lege ved byens tuberkulosehjem og epidemilasarett.

Ved unionsoppløsningen i 1905 var han utkommandert som grensevakt i Verdal, og han fungerte som lege for Trondhjemske kavalerikorps’ landstormkorps.

I 1918 ble kommunelegestillingene i Steinkjer og nabokommunene slått sammen til en distriktslegestilling. I 1933 ble distrikslege Bragstad også fylkeslege i Nord-Trøndelag. Han gikk av med pensjon i 1935.

Bragstad var medlem av Steinkjer bystyre fra 1901 til 1933, medlem av formannskapet i flere perioder og ordfører i 1918. Han var den første formannen i fellesstyret for Høyre og Frisinnede Venstre i Nord-Trøndelag fra 1921 til 1930.

Han var sønn av ordfører i Inderøy Sivert Bragstad og hadde flere brødre og andre slektninger som også hadde offentlige verv. Han giftet seg i 1897 med Birgithe Kleven, datter av en av Steinkjers fremste forretningsmenn, Ananias Kleven. De fikk sønnen Sigurd Bragstad, som ble en pionér innen offentlig tannhelse i Nord-Trøndelag.

 Referanser 

Kategori:Ordførere i Steinkjer
Kategori:Høyre-ordførere i Nord-Trøndelag
Kategori:Norske leger
Kategori:Personer fra Inderøy kommune